b"\n_START_ARTICLE_\nNew Jersey\n_START_SECTION_\nHistorie\n_START_PARAGRAPH_\nNew Jersey var oprindeligt beboet af oprindelige amerikanere med stammen lenni-lenape som den dominerende, da europ\xc3\xa6erne ankom. Lenape-folket dyrkede mindre landbrug (prim\xc3\xa6rt majs) for at st\xc3\xb8tte deres mobile j\xc3\xa6ger/fanger-samfund i omr\xc3\xa5det omkring floden Delaware, den nedre Hudson River og det vestlige Long Island Sound. Lenape-samfundet var inddelt i matrilini\xc3\xa6re klaner, der var baseret p\xc3\xa5 f\xc3\xa6lles kvindelige aner. Klanerne var opdelt i tre adskilte grupper, som identificeredes ved deres dyresymbol: skildpadde, kalkun og ulv. De m\xc3\xb8dte holl\xc3\xa6nderne f\xc3\xb8rste gang tidligt i 1600-tallet, og deres prim\xc3\xa6re relation til europ\xc3\xa6erene var pelshandel.\n_START_SECTION_\nKoloniperioden\n_START_PARAGRAPH_\nHoll\xc3\xa6nderne gjorde krav p\xc3\xa5 meget af New Jersey, og den hollandske koloni Ny Holland bestod af dele af det nutidige New York (Ny Amsterdam) og New Jersey. Selv om det europ\xc3\xa6iske princip med at eje land ikke blev anerkendt af lenape-stammen k\xc3\xb8bte holl\xc3\xa6nderne alt jord, de bosatte, og det det f\xc3\xb8rste k\xc3\xb8b var Peter Minuits k\xc3\xb8b af Manhattan._NEWLINE_Hele regionen blev et territorium under England i 1664, da en engelsk fl\xc3\xa5de under ledelse af Richard Nicolls sejlede ind i hvad der i dag er New Yorks havn og overtog kolonien efter at have m\xc3\xb8dt lille modstand._NEWLINE_Bos\xc3\xa6ttelserne under de f\xc3\xb8rste 10 \xc3\xa5r med britisk styre fandt sted i Hudson River-omr\xc3\xa5det og kom prim\xc3\xa6rt fra New England. I 1673 blev havdelen af kolonien solgt til kv\xc3\xa6kere, som bosatte sig i Delaware-dalen. I perioden mellem 1674 og 1702 blev New Jersey styret som to adskilte provinser.\n_START_SECTION_\nUafh\xc3\xa6ngighedskrigen\n_START_PARAGRAPH_\nNew Jersey var en af de 13 oprindelige kolonier, der gjorde opr\xc3\xb8r mod det britiske styre under den amerikanske uafh\xc3\xa6ngighedskrig. New Jerseys grundlov fra 1776 blev vedtaget den 2. juli, bare 2 dage f\xc3\xb8r den anden kontinentalkongres udr\xc3\xa5bte selvst\xc3\xa6ndighed fra Storbritannien._NEWLINE_Under uafh\xc3\xa6ngighedskrigen krydsede britiske og amerikanske h\xc3\xa6re New Jersey adskillige gange, og en r\xc3\xa6kke centrale kampe fandt sted i delstaten._NEWLINE_I sommeren 1783 m\xc3\xb8dtes den kontinentale kongres p\xc3\xa5 Princeton University og Princeton blev herefter USA's hovedstad i fire m\xc3\xa5neder. Det var her, den kontinentale kongres erfarede, at Parisaftalen, som afsluttede krigen, var blevet underskrevet._NEWLINE_New Jersey blev i 1787 den tredje stat, der ratificerede USA's forfatning.\n_START_SECTION_\n19. \xc3\xa5rhundrede\n_START_PARAGRAPH_\nI 1804 blev New Jersey den sidste nordlige stat, der afskaffede slaveri og gennemf\xc3\xb8rte lovgivning, der langsomt udfasede eksisterende slaveri. I mods\xc3\xa6tning til uafh\xc3\xa6ngighedskrigen fandt der ikke nogen kampe sted i New Jersey under den amerikanske borgerkrig, men i alt 80.000 meldte sig under nordstatsh\xc3\xa6rens faner for at nedk\xc3\xa6mpe sydstaterne._NEWLINE_Under den industrielle revolution voksede og blomstrede byer som Paterson. Indtil da havde \xc3\xb8konomien overvejende v\xc3\xa6ret baseret p\xc3\xa5 landbrug og var s\xc3\xa5rbar over for fejlende h\xc3\xb8studbytter og d\xc3\xa5rlige jorde. Dette medf\xc3\xb8rte et skifte mod en mere industrialiseret \xc3\xb8konomi baseret p\xc3\xa5 fremstilling af bl.a. tekstiler og silke. Opfinderen Thomas Edison blev ogs\xc3\xa5 en vigtig person under den industrielle revolution, og fik godkendt 1.093 patenter, mange af hvilke vedr\xc3\xb8rte opfindelser han havde gjort mens han arbejde i New Jersey. Transporten blev st\xc3\xa6rkt forbedret, da lokomotiver og dampskibe blev introduceret i delstaten. Jernminedrift var ogs\xc3\xa5 en udbredt industri fra midten til slutningen af 1800-tallet.\n_START_SECTION_\n20. \xc3\xa5rhundrede\n_START_PARAGRAPH_\nNew Jersey blev en velst\xc3\xa5ende delstat i 1920'erne, men blev h\xc3\xa5rdt ramt under Depressionen. Under begge verdenskrige var New Jersey et centrum for produktion af krigsmateriel, is\xc3\xa6r krigsskibe.\n_START_SECTION_\nPolitik\n_START_PARAGRAPH_\nDen nuv\xc3\xa6rende grundlov i New Jersey stammer fra 1947 og s\xc3\xa6tter rammerne for et to-kammersystem, som best\xc3\xa5r af et senat med 40 medlemmer og et underhus, General Assembly, med 80 medlemmer. Hver af 40 distrikter v\xc3\xa6lger en senator og to medlemmer af underhuset. Underhusmedlemmerne v\xc3\xa6lges for en to-\xc3\xa5rig periode i ulige \xc3\xa5r, og senatorerne er p\xc3\xa5 valg i \xc3\xa5r, der ender p\xc3\xa5 1, 3 og 7 og sidder derfor i enten to eller fire \xc3\xa5r ad gangen._NEWLINE_New Jersey afholder guvern\xc3\xb8rvalg hvert fjerde \xc3\xa5r i \xc3\xa5ret efter pr\xc3\xa6sidentvalget._NEWLINE_New Jersey var en politisk kampplads ved tidligere f\xc3\xb8derale valg, men siden 1980'erne har Demokraterne domineret. Ved delstatsvalg er der stadig kamp om pladserne, og parlamentet var ligelidt fordelt mellem Demokraterne og republikanerne mellem 1999 og 2001. P.t. har demokraterne guvern\xc3\xb8rposten, og har flertal i begge kamre i delstatsparlamentet (22-18 i senatet og 49-31 i underhuset). Delstatens to senatorer i USA's senat er ogs\xc3\xa5 demokrater, mens 7 ud af 13 medlemmer af Repr\xc3\xa6sentanternes Hus er demokrater._NEWLINE_Ingen republikaner har vundet et flertal af stemmerne ved samlede valg i delstaten siden 1985 med undtagelse af George H.W. Bush ved pr\xc3\xa6sidentvalget i 1988._NEWLINE_Demokraterne klarer sig generelt godt i de mere befolkede amter, men republikanerne st\xc3\xa5r st\xc3\xa6rkest i forstadsomr\xc3\xa5derne mod nordvest og syd\xc3\xb8st.\n_START_SECTION_\nGeografi\n_START_PARAGRAPH_\nNew Jersey gr\xc3\xa6nser mod nord og nord\xc3\xb8st til New York, mod \xc3\xb8st til Atlanterhavet, mod syd og syd\xc3\xb8st til Delaware og mod vest til Pennsylvania p\xc3\xa5 den anden side af floden Delaware._NEWLINE_New Jersey best\xc3\xa5r af fem regioner: Gateway Region i det nord\xc3\xb8stlige af delstaten ligger i New Yorks storbyomr\xc3\xa5de, og nogle indbyggere pendler herfra til byen for at arbejde. Skylands i den nordvestlige del er sammenlignet med regionen i nord\xc3\xb8st mere skovkl\xc3\xa6dt, landlig og bjergrig. Shore ligger langs Atlanterhavet mod syd\xc3\xb8st, og regionen i sydvest er en del af Philidelphias storbyomr\xc3\xa5de. Den femte region, Pine Barrens, i den inderste sydlige del af delstaten, er mestendels d\xc3\xa6kket af ege- og fyrreskov, og har en lavere befolkningst\xc3\xa6thed end resten af staten._NEWLINE_High Point i Sussex County er det h\xc3\xb8jeste punkt i New Jersey (550 m.o.h) _NEWLINE_Sandy Hook langs den \xc3\xb8stlige kyst er en popul\xc3\xa6r strand.\n_START_SECTION_\nKlima\n_START_PARAGRAPH_\nNew Jersey har et fugtigt subtropisk klima i det meste af staten, mens et fugtigt fastlandsklima er fremherskende mod nordvest. New Jerseys klima p\xc3\xa5virkes i h\xc3\xb8j grad af Atlanterhavet._NEWLINE_Somrene er meget varme og fugtige med gennemsnitlige maksimumtemperaturer p\xc3\xa5 26-30\xc2\xa0\xc2\xb0C og minimumtemperaturer p\xc3\xa5 15-21\xc2\xa0\xc2\xb0C. Temperaturer over 32\xc2\xa0\xc2\xb0C indtr\xc3\xa6ffer gennemsnitligt 18-25 dage hver sommer. Vintrene er ofte kolde, men mildere i de sydligere omr\xc3\xa5der. For\xc3\xa5r og efter\xc3\xa5r er uberegnelige og varierer fra k\xc3\xb8lige til varme temperaturer._NEWLINE_Den \xc3\xa5rlige nedb\xc3\xb8r i delstaten er ca. 1.100 mm med 6-9 nedb\xc3\xb8rsdage om m\xc3\xa5neden og omkring 38-78 cm sne hver vinter. Det nordlige New Jersey f\xc3\xa5r mere sne end syden, og snefaldet indtr\xc3\xa6ffer fra midten af november til marts.\n_START_SECTION_\nAmter\n_START_PARAGRAPH_\nNew Jersey er opdelt i 21 amter, af hvilke 13 stammer fra kolonitiden. New Jersey blev i 1692 helt opdelt i amter, og de nuv\xc3\xa6rende amter blev dannet ved at opdele de eksisterende amter. Det nyeste amt er Union County fra 1857.\n_START_SECTION_\n\xc3\x98konomi\n_START_PARAGRAPH_\nNew Jerseys bruttodelstatsprodukt blev i 2006 ansl\xc3\xa5et til at v\xc3\xa6re 434 mia. USD. Den gennemsnitlige indkomst per indbygger var 41.636 USD i 2004, den andenh\xc3\xb8jeste i USA og 26% h\xc3\xb8jere end det nationale gennemnsnit p\xc3\xa5 33.041 USD. Median-indt\xc3\xa6gten per husholdning p\xc3\xa5 55.146 USD er den h\xc3\xb8jeste i USA. Ni af New Jerseys amter ligger blandt de 100 rigeste amter i USA.\n_START_SECTION_\nIndustri\n_START_PARAGRAPH_\nNew Jerseys \xc3\xb8konomi er centreret omkring den farmaceutiske industri, kemisk udvikling, telekommunikation, forarbejdning af f\xc3\xb8devarer, elektronisk udstyr, trykning og udgivelse samt turisme. New Jerseys landbrugsprodukter omfatter haveplanter, heste, gr\xc3\xb8nsager, frugter og n\xc3\xb8dder, fiskeri og m\xc3\xa6lkeprodukter._NEWLINE_New Jersey har en st\xc3\xa6rk videnskabs\xc3\xb8konomi. New Jersey er hjemsted for st\xc3\xb8rre farmaceutiske virksomheder som Johnson & Johnson, Sanofi-Aventis, Novartis, Pfizer, Merck, Wyeth, Hoffmann-La Roche, Bristol-Myers Squibb og Schering-Plough. New Jersey huser ogs\xc3\xa5 st\xc3\xb8rre telekommunikationsvirksomheder som Verizon Wireless, Avaya, Alcatel-Lucent og AT&T Communications._NEWLINE_New Jersey huser adskillige virksomheders hovedkvarterer, inklusiv 24 virksomheder fra Fortune 500. _NEWLINE_New Jersey kendetegnes ved soveby-samfund eftersom delstaten ligger lige ved New York City og Philadelphia. Derfor er der en stor service-\xc3\xb8konomi i New Jersey, der betjener beboere, der arbejder i de to storbyer. Newark Liberty International Airport er den syvendemest travle lufthavn i USA og blandt de 20 mest travle lufthavne i verden._NEWLINE_Transportindustrien er st\xc3\xa6rk i New Jersey p\xc3\xa5 grund af delstatens strategiske beliggenhed. Port Newark-Elizabeth Marine Terminal var verdens f\xc3\xb8rste containerhavn og er en af de st\xc3\xb8rste i dag.\n_START_SECTION_\nNaturresurser\n_START_PARAGRAPH_\nNew Jerseys st\xc3\xb8rste resurse er delstatens beliggenhed, som har gjort den til et handelscentrum. Andre handelsfordele omfatter delstatens udbyggede transportsystem, som g\xc3\xb8r, at en fjerdedel af USA's indbyggere kan n\xc3\xa5s p\xc3\xa5 \xc3\xa9n nat. Ferieomr\xc3\xa5der som Atlantic City g\xc3\xb8r, at New Jersey har den femtest\xc3\xb8rste indt\xc3\xa6gt blandt USA's delstater fra turisme._NEWLINE_Selv efter 3 \xc3\xa5rhundreder med udvikling er n\xc3\xa6sten halvdelen af New Jersey stadig skovkl\xc3\xa6dt. Det mest udbredte tr\xc3\xa6 mod nord er eg, og mod syd er det fyr. _NEWLINE_New Jerseys mineralresurser er ikke store. Delstaten smelter og raffinerer dog mineraler fra andre delstater. Nogen minedrift finder dog stadig sted omkring Franklin Furnace, som i l\xc3\xa6ngere tid var et centrum for zink-produktion.\n_START_SECTION_\nBefolkning\n_START_PARAGRAPH_\nI f\xc3\xb8lge United States Census Bureau var der 1. juli 2006 et ansl\xc3\xa5et befolkningstal i New Jersey p\xc3\xa5 8.724.560,  hvilket var en stigning p\xc3\xa5 3,7% siden 2000. 1,6 mio. indbyggere er f\xc3\xb8dt i udlandet (19,2% af den samlede befolkning)._NEWLINE_I 2006 havde New Jersey den elvtest\xc3\xb8rste befolkning blandt USA's delstater, og var den t\xc3\xa6ttestbefolkede delstat med 453 indbyggere per km\xc2\xb2, selv om t\xc3\xa6theden varierer. Delstaten er ogs\xc3\xa5 den andenrigeste i USA.\n_START_SECTION_\nOphavsgrupper\n_START_PARAGRAPH_\nNew Jersey er en af de mest multikulturelle delstater i USA, og har procentvis den andenh\xc3\xb8jeste j\xc3\xb8diske befolkning i USA efter New York , procentvis den andenh\xc3\xb8jeste andel af muslimer efter Michigan, procentvis den tredjeh\xc3\xb8jeste andel asiater og italiensk-amerikanere i USA._NEWLINE_De fem st\xc3\xb8rste ophavsgrupper er italiensk-amerikanere (17,9%), irsk-amerikanere (15,9%), afroamerikanere (13,6%), tysk-amerikanere (12,6%) og polsk-amerikanere (6,9%)._NEWLINE_Newark og Camden er to af de mest fattige byer i USA, men New Jersey har som helhed den andenh\xc3\xb8jeste median-indkomst blandt USA's delstater. Dette skyldes prim\xc3\xa6rt, at s\xc3\xa5 meget af New Jersey best\xc3\xa5r af forst\xc3\xa6der, de fleste velst\xc3\xa5ende, til New York City og Philadelphia. New Jersey er ogs\xc3\xa5 den t\xc3\xa6ttestbefolkede delstat i USA, og er den eneste delstat i hvilken alle amterne er klassificeret som urbane."